Ivan Penava, gradonačelnik grada heroja, koji je prije sedam i pol mjeseci na sjednici Vlade održanoj u Vukovaru uoči obljetnice Dana sjećanja poslao dramatičan apel državi ustvrdivši da će “Hrvatska izgubiti Vukovar ako nešto radikalno ne promijenimo”, ne krije svoje nezadovoljstvo odnosom države prema Vukovaru.

To radikalno u Penavinom razmišljanju znači otvaranje novih radnih mjesta kao temelj razvoja svake zajednice. No, u međuvremenu se u tom smislu apsolutno ništa nije promijenilo.

Nemamo vremena

- Puno je priče i obećanja, ima i dobrih poteza, ali oni nisu suštinski. Pozdravljamo odluku o povratku Inženjerijske postrojbe u Vukovar koja nam je važna, značajna je i pomoć u obnovi Vodotornja koja je počela, ali od toga se ne može živjeti. Vukovar odavno nema vremena za čekanje. Radna mjesta i gospodarstvo su suština, a sve ostalo je nadogradnja - rekao je Penava kojega vijesti iz Požege, gdje se premijer Andrej Plenković sa suradnicima sastao sa županima te održao još jednu sjednicu Savjeta za Slavoniju, Baranju i Srijem, nisu previše oraspoložile.

- Povećanje prihoda od poreza na dohodak je potez koji pozdravljam, ali to nije suštinski korak jer taj novac ide za komunalnu infrastrukturu, dječja igrališta, škole, vrtiće... Osim toga, bojim se da se radi o minimalnim iznosima. Nadalje, što nama znače projekti poput javnih radova, pomoći u kući ili gerontoprograma. To su vatrogasne mjere. To nisu nova radna mjesta koja nam trebaju, nego mjere za neke minimalne naknade na određeno vrijeme. Zato sam rekao da je to je nastavak mjera koje omogućavaju da se na lakši način umre i da se gradovi napuste - bez dlake na jeziku o programima Vlade HDZ-a, kojemu i sam pripada, progovara vukovarski gradonačelnik, koji uporno ponavlja priču o investitorima u drvoprerađivačku industriju.

- Imamo tri obvezujuće ponude, od kojih svaka garantira otvaranje nekoliko stotina radnih mjesta. Jedna je strana od Florian Grupe, druga je domaća od Ri-Petrola i treća, najnovija, je od Darka Pervana, Hrvata iz Švedske, koji je vlasnik najjače svjetske tvrtke za drvne obloge. Svaki od njih bi otvorio pogon u Vukovaru i otvorio radna mjesta, ali traže da im se osigura 60.000 kubika drvne sirovine godišnje (u Hrvatskoj je ukupna kvota 750.000 kubika godišnje). No, ja na njihove ponude nemam odgovore od Vlade i Hrvatskih šuma. Neprihvatljiva mi je činjenica da mi to već mjesecima ne možemo riješiti. A zašto? Zbog interesa lobija koji iz godine u godinu samo povećavaju kvote koje dobivaju - oštar je Penava koji dodaje da svaka od navedenih tvrtki samo traži garanciju za sirovinu i transparentan javni natječaj.

Zakon o investicijama

Vukovaru je, kaže Penava, za sada dovoljna i jedna takva tvrtka. S premijerom Plenkovićem, kaže, ima dobar odnos, ali...

- Nije mi cilj kritizirati ni njega, ni Vladu, samo želim razgovarati o rezultatima. Je li se nešto promijenilo prema Vukovaru iz prizme one sjednice Vlade? Prošlo je osam mjeseci kako smo predali prijedlog Zakona o poticanju investicija na području Vukovara i ništa se ne mijenja na tome da Vukovar postane područje primamljivo ulagačima.

To su suštinski potezi koji se očekuju od Vlade. Kako vratiti gospodarstvo u grad koji je razoren, pitanje je za Vladu. Činjenica je da niti jedna Vlada nikada nije potaknula nijednu stranu greenfield investiciju u Vukovar. Svi tvrde i ponavljaju da nam je Vukovar interes, a realizacija tog interesa uporno ne ide. Uvijek je, očito, nešto bitnije - istaknuo je Penava.